પ્રિન્સેસ ડાયેના એક એવી માનવતાવાદી સ્ત્રી હતી કે જે કેરિંગ અને લવિંગ હાર્ટ ધરાવતી હતી. જરૂરિયાતમંદો માટે તે એક મદદગાર વ્યક્તિ હતી. પ્રિન્સેસ ડાયેનાના અકાળ અને કરુણ મૃત્યુને બે દાયકા થવા છતાં તેમની લોકપ્રિયતા અપાર રહી છે. 31 ઓગસ્ટે પ્રિન્સેસના મૃત્યુની વરસીના દિવસે શુભેચ્છકો અને શોકાતુરો તેમને પુષ્પો, બેનર્સ અને કાર્ડ દ્વારા શ્રદ્ધાંજલિ આપી શકે તે માટે દર વર્ષે તેના વેસ્ટ લંડન નિવાસની દક્ષિણે ધ ગોલ્ડન ગેટ્સ ખાતે ખાસ વ્યવસ્થા કરાય છે. આ જ સ્થળે ર1 વર્ષ અગાઉ પુષ્પો અને કાર્ડસના ડુંગરો છવાઇ ગયા હતા. ડયુક ઓફ કેમ્બ્રિજ અને પ્રિન્સ હેરી પણ આ જ પેલેસમાં રહે છે. બ્રિટિશ શાહી પરિવારમાં સૌથી વધુ લોકપ્રિયતા ધરાવનારાં ડાયેનાનો જન્મ 1 જુલાઇ, 1961ના દિવસે ડાયેના સ્પેન્સર તરીકે થયો હતો. 197પમાં તેમના પિતાને વારસામાં અર્લ સ્પેન્સરનું ટાઇટલ મળ્યા પછી તેઓ લેડી ડાયેના સ્પેન્સર તરીકે ઓળખાતાં હતાં. તેમના લગ્ન બ્રિટિશ તાજના વારસદાર પ્રિન્સ ચાર્લ્સ સાથે ર9 જુલાઇ, 1981એ થયાં હતાં. આ લગ્નજીવનમાં તેઓ બે સંતાન પ્રિન્સ વિલિયમ અને પ્રિન્સ હેરીની માતા બન્યાં હતાં. જો કે, ડાયેના અને ચાર્લ્સનું લગ્નજીવન ભાંગી પડયું હતું અને ડિસેમ્બર, 199રમાં તેઓ અલગ થયાંની જાહેરાત બ્રિટિશ પાર્લામેન્ટમાં કરાઇ હતી. આખરે, 1996માં તેમના ડાઇવોર્સ પણ થઇ ગયાં હતાં. 1997માં પેરિસમાં એક કાર અકસ્માતમાં ગંભીર ઇજાના કારણે પ્રિન્સેસ ડાયનાએ માત્ર 36 વર્ષની વયે ફાની દુનિયાનો ત્યાગ કર્યો હતો. વ્યાપક લોકપ્રિયતા અને વૈશ્ર્વિક માનવતાવાદી કાર્યોના પરિણામે તેઓ લોકોમાં ‘પીપલ્સ પ્રિન્સેસ’ તરીકે પણ ઓળખાતાં હતાં.